12.6.2023 г.
BG
Официален вестник на Европейския съюз
C 205/33
Иск, предявен на 14 април 2023 година – Европейска комисия / Република България (Дело C-237/23) (2023/C 205/37) Език на производството: български Страни Ищец: Европейска комисия (представители: U. Małecka, L. Malferrari, Н. Николова)
Ответник: Република България
Искания Комисията иска Съдът:
(1) да установи, че като не е приела необходимите законови, подзаконови и административни разпоредби, за да се съобрази с Директива (ЕС) 2019/1024 (1) на Европейския парламент и на Съвета от 20 юни 2019 година относно отворените данни и повторното използване на информацията от обществения сектор, или във всеки случай, като не ги е съобщила на Комисията, Република България не е изпълнила задълженията си по член 17, параграф 1 от посочената директива;
(2) да осъди Република България да заплати на Комисията еднократно платима сума, съответстваща на по-високата от следните две суми: (i) сумата от 1 800 EUR на ден, умножена по броя дни, изтекли от деня, следващ изтичането на срока за транспониране, установен в посочената директива, до деня на прекратяване на нарушението или, ако нарушението продължава, до деня на постановяване на съдебното решение; или (ii) минималната еднократно платима сума в размер на 504 000 EUR;
(3) да осъди, в случай че неизпълнението на задължения по точка 1 продължава до датата на постановяване на съдебното решение по настоящото производство, Република България да заплаща на Комисията периодична имуществена санкция в размер на 9 720 EUR на ден, считано от датата на постановяване на решението на Съда по настоящото производство, докато тази държава не изпълни задълженията си в съответствие с настоящата директива;
(4) да осъди Република България да заплати съдебните разноски.
Правни основания и главни доводи Директива (ЕС) 2019/1024 на Европейския парламент и на Съвета от 20 юни 2019 година относно отворените данни и повторното използване на информацията от обществения сектор установява набор от минимален брой правила, уреждащи повторното използване и практическите механизми за улесняване на повторното използване на съществуващи документи в обществения сектор и научно-изследователските данни с цел да се насърчи използването на отворени данни и да се стимулират иновациите в продуктите и услугите.
Съгласно член 17, параграф 1 от директивата държавите членки трябваше да въведат в сила законовите, подзаконовите и административни мерки, необходими, за да се съобразят с нея най-късно до 17 юли 2021 г.
От държавите членки се изискваше също така незабавно да съобщят на Комисията текста на приетите мерки.
Комисията изпрати официално уведомително писмо до Република България на 29 септември 2021 г.
На 6 април 2022 г. Комисията изпрати мотивирано становище до Република България.
Въпреки това мерките за транспониране все още не са приети от Република България, нито съобщени на Комисията.
(1)
OB 2019, L 172, стр. 56